b'\n_START_ARTICLE_\nSyndikering\n_START_PARAGRAPH_\nSyndikering, ogs\xc3\xa5 kalt syndikasjon, er en publiseringsavtale og distribusjonsordning som gj\xc3\xb8r det mulig \xc3\xa5 utgi det samme materialet i flere forskjellige massemedier. Verbet syndikere vil si \xc3\xa5 selge for eksempel en artikkel eller liknende til flere aviser p\xc3\xa5 en gang. Det kan ogs\xc3\xa5 bety \xc3\xa5 la et syndikat av banker overta et l\xc3\xa5n._NEWLINE_Ordet syndikering er dannet av syndikat, som betyr \xc2\xab(\xc3\xb8konomisk) sammenslutning\xc2\xbb eller opprinnelig \xc2\xabsakf\xc3\xb8rer\xc2\xbb, et begrep satt sammen av de greske ordene syn, \xc2\xabsammen\xc2\xbb, og dike, \xc2\xabrett\xc2\xbb.\n_START_SECTION_\nSyndikering i massemediene\n_START_PARAGRAPH_\nSyndikering kan gjelde TV og radio, der enkeltstasjoner kan kj\xc3\xb8pe programmer utenfor nettverket de er tilknyttet, aviser og tidsskrifter, som har lisensavtaler om \xc3\xa5 faste leveranser av nyhetsartikler, tegneserier og annet redaksjonelt stoff, og ulike nettsteder. I pressen kan det for eksempel v\xc3\xa6re at en spaltist eller tegneserieskaper f\xc3\xa5r sine bidrag p\xc3\xa5 trykk i flere forskjellige aviser. Salg av syndikert materiale foretas av spesielle selskaper som kalles syndikater. King Features Syndicate, det st\xc3\xb8rste amerikanske syndikatet for tegneserier, syndikerer tegneserier, avisspalter og annet til tusener av aviser verden over._NEWLINE_Den amerikanske forfatteren og forleggeren Edward Stratemeyer (1862-1930) etablerte et syndikat som masseproduserte popul\xc3\xa6re barnebokserier som Nancy Drew, Hardy-guttene og Bobsey-barna. Disse ble skrevet av ulike skyggeforfattere, men utgitt under et felles forfatterpsevdonym.'